|  |  |
| --- | --- |
|  | **PREVÁDZKOVÝ PORIADOK** **ZBERNÉHO MIESTA** **PRE DOČASNÉ ULOZENIE VYTRIEDENEHO** **VYSEPAROVANÉHO ODPADU** **V OBCI IVANKA PRI NITRE** |

**Základné údaje:**

Zriaďovateľ: **Obec Ivanka pri Nitre, Novozámocká 326, 951 12 Ivanka pri Nitre**

Zodpovedný za prevádzku: pracovník OcÚ

**Článok 1**

**Funkcia zberného miesta**

1. Zberné miesto je jednou zo súčastí nakladania s KO a DSO v obci. Slúži občanom obce Ivanka pri Nitre – fyzickým osobám na odovzdávanie zložiek komunálneho odpadu pochádzajúce z obce Ivanka pri Nitre.

2. Na zberné miesto obce Ivanka pri Nitre nepatrí odpad vznikajúci pri výkone činností tvoriaci predmet podnikania alebo činnosti právnickej osoby alebo fyzickej osoby – podnikateľa, ak sa právnická osoba alebo fyzická osoba – podnikateľ nedohodol s obcou na odovzdávaní odpadu za úhradu.

3. Pri odovzdávaní odpadu na zbernom mieste na ulici Pri Parku je pôvodca odovzdávajúci odpad povinný preukázať sa dokladom totožnosti alebo iným dokladom preukazujúcim miesto vzniku odpadu.

4. Pôvodcovia odpadu sú pri odovzdávaní odpadu povinní riadiť sa pokynmi obsluhy zberného miesta.

5. Odovzdávanie oddelene zbieraných zložiek komunálneho odpadu na zbernom mieste na ulici Pri Parku je pre obyvateľov obce Ivanka pri Nitre – fyzické osoby bezplatné okrem odovzdávania DSO.

DSO je ukladaný na zberné miesto za úhradu. Poplatok za DSO je bližšie určený vo VZN o miestnych daniach a miestnom poplatku za komunálne odpady a drobné stavebné odpady.

6. Vytriedené zložky komunálneho odpadu ktoré je možno odovzdať na zbernom mieste:

sú to všetky odpady, ktoré nie je možno ukladať z objemových, kapacitných dôvodov do zberných nádob ktoré má občan k dispozícii.

**Článok 2**

**Vymedzenie základných pojmov**

**Objemné odpady** sú komunálne odpady, ktoré svojim rozmerom a hmotnosťou nezodpovedajú používaným zberným nádobám používaným v systéme zberu komunálneho odpadu. Patria sem najmä: drevený nábytok, podlahoviny, dvere, a pod. Nábytok musí byť v rozobratom stave.

**Drobné stavebné odpady** (ďalej len DSO) sú odpady z bežných udržiavacích prác 2) zabezpečovaných fyzickou osobou–nepodnikateľom fyzickej osoby, na ktorých vykonanie sa podľa zákona nevyžaduje stavebné povolenie ani ohlasovacia povinnosť.

*2) § 55 ods. 2 písm. c) a d) a § 56 písm. h) zákona č. 50/1976 Zb. o územnom plánovaní a stavebnom poriadku (stavebný zákon) v znení zmien a doplnkov.*

Patria sem najmä: dlažba, obklad, omietka, kúsky muriva, betónu, malty,
a iný drobný stavebný materiál, ktorých jednotlivé kusy nepresahujú hmotnosť 15 kg.

Nesmie obsahovať nebezpečný odpad zo stavieb ako napr. azbest, zvyšky náterových hmôt, obaly
z farieb a iných chemikálií, žiarivky, elektrospotrebiče a pod.

**Biologicky rozložiteľný odpad** (ďalej len BRO) Väčšie množstvo záhradného odpadu (odrezky z konárov ovocných a úžitkových stromov, kríkov, ihličnanov) sa zhromažďuje na určenom mieste v obci – informáciu vám podá zodpovedný pracovník.

**Odpady zo skla:**

patria sem: tabuľové sklo, veľké sklenené fľaše a nádoby, ktoré sa nezmestia do kontajnerov umiestnených v obci.

nepatria sem: vrchnáky, korky, gumy, porcelán, keramika, zrkadlá, drôtované sklo, dymové sklo, fľaše z umelej hmoty, časti uzáverov fliaš, žiarovky, žiarivky, obrazovky, silne znečistené sklo (zeminou, farbami, potravinami).

**Odpady z kovu vrátane kovových obalov:**

patria sem: kovy väčšej veľkosti, ktoré nie je možné umiestniť do 120l zbernej (žltej) nádoby na plasty a kovy.

nepatria sem: kovy hrubo znečistené zvyškami jedla, farbami a rôznymi chemickými látkami,

**Odpady z plastu:**

patria sem: plasty väčšej veľkosti, ktoré nie je možné umiestniť do 120l zbernej (žltej) nádoby na plasty a kovy (plastové hračky, polystyrén, prepravky, plastový nábytok a pod.)

nepatria sem: plastové obaly znečistené chemikáliami a olejmi, hrubo znečistené plasty (zeminou, farbami, potravinami), podlahové krytiny, guma, molitan a pod.

**Textil a šatstvo** - zbiera sa donáškovým spôsobom do zberných nádob umiestnených na zbernom mieste a vyhradených miestach v obci.

patria sem: čisté prikrývky, deky, posteľná bielizeň, všetky druhy odevov, doplnky k oblečeniu.

**Jedlé oleje** - zbierajú sa donáškovým spôsobom do nádob umiestnených na zbernom mieste na ulici Pri Parku. Musia byť umiestnené v uzatvorených plastových nádobách)

**Použité batérie a akumulátory:** použité prenosné batérie a akumulátory je možné odovzdať aj na zbernom mieste použitých prenosných batérií a akumulátorov.

Je zakázané odovzdávať použité batérie a akumulátory iným subjektom napr. pouličným výkupcom.

**Článok 3**

**Povolené množstvá**

1. Do zberného miesta môžu občania priniesť vytriedený odpad podľa druhov uvedených v prevádzkovom poriadku a uložiť na miesto určené pracovníkom prevádzkovateľa

2. Odpad sa ukladá bezodplatne len do kontajnerov a nádob na to určených, resp. na to určené miesta podľa pokynov zamestnancov zberného miesta. Pri naplnení kapacity zberného miesta má právo poverená osoba pre daný deň alebo na dobu nevyhnutnú z prevádzkových dôvodov zberné miesto uzatvoriť.

**3. Zberné miesto je pod stálou kontrolou kamerového systému.**

**Článok 4**

**Prevádzka zberného miesta**

**Zberné miesto je v prevádzke:**

**Pondelok 17:oo - 20:oo hod.**

**Streda 17:00 – 20:00 hod.**

**Sobota 8:oo - 14:oo hod.**

**Článok 5**

**Podmienky prevzatia odpadu**

1. Vjazd návštevníka do areálu zberného miesta je limitovaný použitím osobného motorového vozidla max. nosnosti do 3,5 t prípadne s prívesným vozíkom max. objemu 1 m3.

2. V zariadení na zber odpadov zabezpečuje vstupnú vizuálnu kontrolu privážaného odpadu službukonajúci zamestnanec, ktorý odhadne množstvo odpadu a overí, či sa v dovážanom odpade nenachádzajú prímesi znečisťujúcich škodlivín alebo druh odpadu, ktorý nie je povolené ukladať do zberného miesta. Ak pri vizuálnej kontrole sa zistí, že v separovanom odpade sa nachádza aj iný odpad ako držiteľom deklarovaný, nebude tento odpad prevzatý. Ak bol odpad už vyložený, vyzve dodávateľa na jeho okamžité odstránenie s upozornením, že všetky náklady spojené s jeho odstránením, zneškodnením, resp. za prípadnú ujmu na životnom prostredí, alebo zdraví znáša dodávateľ odpadu.

3. Drobný stavebný odpad možno uložiť na zbernom mieste po preukázaní sa dokladom
o úhrade poplatku na obecnom úrade.

Výpočet poplatku za uloženie drobného stavebného odpadu:

**- fúrik - nosnosť max. 50 kg x 0,03 € za kg = 1,5 € (za 1 fúrik)**

**- prívesný vozík - nosnosť max. 300 kg x 0,03 € za kg = 9,- € (za 1 prívesný vozík)**

4. Uložením odpadov na určené miesto sa stáva držiteľom odpadu obec Ivanka pri Nitre.

**Článok 6**

**Evidencia odoberaného odpadu**

1. O prevzatom odpade do zberného miesta sa vedie evidencia podľa § 15 vyhlášky č. 283/2001 Z.z.
o vykonávaní niektorých ustanovení zákona o odpadoch.

V evidencii o uloženom odpade sa zaznamenávajú údaje o pôvodcovi odpadu (meno a adresa trvalého resp. prechodného pobytu v obci Ivanka pri Nitre), evidenčné číslo vozidla (ak bol odpad dovezený motorovým vozidlom), čas príchodu do zberného dvora a čas odchodu, množstvo a druh dovezeného odpadu. Údaje do evidencie zaznamenáva službukonajúci zamestnanec na zbernom mieste. Evidenčné listy zberného miesta sú evidované obcou po dobu 5 rokov.

2. Návštevník zberného miesta musí osobne preukázať trvalý alebo prechodný pobyt na území obce Ivanka pri Nitre identifikačným dokladom (občiansky preukaz alebo pas a povolenie na dlhodobý pobyt cudzinca, prípadne potvrdenie o prechodnom pobyte na území obce). Odpad musí pôvodca odpadu odovzdať osobne.

**Článok 7**

**Povinnosti návštevníka zberného miesta**

**Návštevník zberného miesta je povinný:**

**- ohlásiť sa službukonajúcemu zamestnancovi zberného miesta**

**- oboznámiť sa s Prevádzkovým poriadkom ZM, bezpečnostnými pokynmi**

**- preukázať sa identifikačným dokladom a dokladom o zapojení sa do systému zberu komunálnych odpadov na území obce Ivanka pri Nitre**

**- potvrdiť podpisom oboznámenie sa s Prevádzkovým poriadkom a bezpečnostnými pokynmi**

**- podpisom zároveň potvrdzuje množstvo a druh dodaného odpadu**

**- oznámiť druh a množstvo privážaného odpadu**

**- vstupovať do priestoru zberného miesta len so súhlasom zamestnanca zberného miesta**

**- pohybovať len po trase určenej zamestnancom zberného miesta**

**- ukladať na vlastné náklady a nebezpečenstvo odpad na určené miesto – do kontajnerov podľa vyznačeného druhu odpadu, ktoré určí zamestnanec zberného miesta tak, aby bol odpad čo najviac minimalizovaný (nábytok rozložiť, a pod.)**

**- pri použití motorového vozidla dodržiavať v areáli max. rýchlosť 5 km/hod**

**- zdržiavať sa v priestore zberného miesta len nevyhnutný čas, ktorý je potrebný na vyloženie odpadu a po uložení odpadu bezodkladne priestor zberného miesta opustiť**

**- zakázané je rozoberať a vynášať akékoľvek odpady uložené v zbernom mieste**

**- v priestore zberného miesta je prísny zákaz fajčiť a manipulovať s otvoreným ohňom**

**Článok 8**

**Povinnosti zamestnanca ZM**

Zamestnanec ZM je povinný:

- vyznačiť prehľadným spôsobom miesto /kontajner/ na uloženie vytriedeného odpadu

- vykonať prvotnú evidenciu o návštevníkovi a druhu a množstve dovezeného odpadu

- sprevádzať návštevníka ZM po ZM a poskytovať informácie návštevníkovi ZM za účelom správneho využívania ZM

- dbať na správne uloženie odpadu s dôrazom na minimalizáciu objemu odpadu

- dbať, aby na ZM nebolo súčasne viac motorových vozidiel

- dbať na bezpečnosť pri práci a dodržiavať ustanovenia ZM

- zamestnancom ZM sa prísne zakazuje vynášať zo ZM akékoľvek odpady

- zamestnanec je povinný pravidelne informovať svojho nadriadeného o stave naplnenosti kontajnerov a potrebe ich vyprázdnenia.

**Článok 9**

**Sťažnosti, podnety**

1. Návštevník ZM má právo podať sťažnosť na postup zamestnancov ZM pri ukladaní odpadu.

Sťažnosť musí obsahovať nasledujúce náležitosti:

- deň a čas, kedy sa stala udalosť, ktorá je predmetom sťažnosti

- meno, priezvisko a kontaktné údaje sťažovateľa (e-mail....)

- sťažnosť musí byť čitateľná a zrozumiteľná a musí byť sťažovateľom podpísaná.

2. Sťažnosť alebo podnet je potrebné podať na Obecný úrad Ivanka pri Nitre, Novozámocká 326,

951 12 Ivanka pri Nitre. O spôsobe vybavenia bude sťažovateľ informovaný do 60 pracovných dní.

Dátum účinnosti prevádzkového poriadku: 01.03.2018

Mgr. Ľuboš Gál

starosta obce